Der var biler så langt øjet rækker, da en stribe kirker i Aalborg og Nørresundby søndag havde inviteret til påskegudstjeneste på parkeringspladsen ved Aalborg Lufthavn. - Jeg tænkte godt, at det her kunne samle nogle folk, og det er jo også meningen med det. Men lige nu holder de jo helt udenfor lufthavnsarealet og oppe på den anden side af rundkørslen, lød det fra Jonas Holdensen, projektleder på søndagens alternative påskegudstjeneste. I omegnen af 500 biler tog plads på lufthavnens parkeringsareal, og med en scene, et par storskærme samt radiofrekvens 92,2 var der gjort klar til såkaldt ”drive in-gudstjeneste”. Her skulle præst Andreas Engedal Bøge fra Ansgars Kirken i Aalborg tale fra scenen udover deltagerne i deres biler. Og lyden fik deltagerne ind via deres bilradioer. - Jeg er mega spændt. Helt vildt. Jeg er virkelig spændt på, hvordan det hele kommer til at forløbe. Jeg har glædet mig ekstremt meget til at fejre påskedag. Og så gøre det herude, når vi ikke kan være sammen i kirkerne, det bliver virkelig godt, siger Andreas Engedal Bøge. Udover præstens prædiken var der også plads til lovsange fremført af et band. Og der er ingen tvivl om, at årets påskegudstjeneste var en anden oplevelse – både for deltagerne og præsten. - Jeg står og snakker til en masse biler, men alligevel tror jeg, at oplevelsen af at være sammen er der, og den er større end oplevelsen af at være adskilt, siger præst Andreas Engedal Bøge. Også på dyrskuepladsen i Hjørring var der i dag drive-in-gudstjeneste. Og kirkerne bag dagens gudstjeneste i Aalborg overvejer allerede at lave drive-in-gudstjeneste igen til pinse, hvis altså kirkerne ikke er genåbnet til den tid.

Opsummering:
Hvor påskedag normalt bliver markeret i stor stil rundt om i landsdelens kirker, har man i år været nødt til at tænke alternativt.